Telefonia celulare në ndihmë të shëndetësisë
Një konferencë ndërkombëtare diskuton format e informimit të pacientëve në vendet në zhvillim përmes mesazheve telefonike
Çdo vit ekspertë të shëndetësisë, drejtues dikasteresh dhe aktivistë mblidhen për të diskutuar sfidat e kujdesit shëndetësor global dhe ndihmesën që mund të japë teknologjia moderne për zhgjidhjen e këtyre sfidave. Takimi i sivjetshëm u zhvillua këtë muaj në Uashington dhe përqëndrohej në përdorimin e celularëve për të ndihmuar pacientët në vendet në zhvillim. Korrespondenti Joe De Capua njofton: Konferenca vjetore grumbulloi në Uashington ekspertë të sektorit privat, organizatave joqeveritare, qeverive dhe industrisë së teknologjisë. Patricia Mechael është drejtoreshë e Aleancës mHealth që synon të shfrytëzojë kapacitetet që ofron teknologjia e telefonisë celulare për të zgjidhur krizat e shëndetësisë. Ajo shpjegon se ndërkohë që bota ka sot 7 miliardë banorë, ka gjithashtu rreth 6 miliardë numra celularësh. Kontinenti afrikan po përjeton rritjen më të shpejtë të këtij sektori dhe kjo teknologji mund të ofrojë shumë ndihmë në përgjigje të sfidave të shëndetit të nënës e fëmijës: Kirsten Gagnaire, drejtoreshë e Aleancës Celulare për Veprim për Shëndetin e Nënës shpjegon se çdo vit rreth 3 milionë foshnje vdesin nga probleme që shfaqen gjatë shtatzanisë apo gjatë lindjes. Pjesa më e madhe e këtyre vdekjeve, që regjistrohen në vendet në zhvillim, janë të parandalueshme nëse ka qasje tek informacioni i nevojshëm. Organizata e saj, shpjegon zonja Gagnaire, u dërgon mesazhe nënave, përmes telefonave celularë, për t’i informuar mbi shëndetin e tyre dhe të foshnjave: Informacioni, shpjegon ajo, mund të dërgohet me mesazhe zanore apo SMS: Zonja Gagnaire e Aleancës Celulare për Veprim për Shëndetin e Nënës thotë se shpesh përdoruesit në vendet e zhvilluara e marrin si të mirëqënë lidhjen me internetin: Ajo shton se mesazhet për shëndetin mund të mos i dërgohen vetëm gruas shtatzënë, por bashkëshortit ose vjehrrës së saj që edhe të afërmit e gruas të dinë si të kujdesen për të. Sfida kryesore në këto përpjekje është shfrytëzimi i informatave gjithnjë e më të pasura për t’i shërbyer kujdesit për pacientin dhe përmirësimit të infrastrukturës shëndetësore.